*Interjú*

*(egy német család leszármazottjával)*

- Jó Napot! Hány éves volt, amikor a kitelepítés történt?

- Üdvözlöm. Én még akkor nem éltem. Mindent, amit tudok, a nagymamám mesélte nekem, mivel ő érintve volt az eseményekben.

- Hogyan zajlott a kitelepítés?

- Miután megtudták, hogy menniük kell, 24 órájuk volt összepakolni. A vonatok már addigra ott várakoztak a fő- és a déli pályaudvaron.

- Mit vihettek magukkal?

- 1 bőröndnyi holmit, de pontosan nem volt meghatározva, hogy mit szabad. Természetesen a legtöbben ruhákat és dokumentumokat, képeket vittek magukkal.

- Az Ön nagymamája hogy volt érintve az eseményekben?

- A nagymamám és az egész család német származású volt, az 1700-as években jöttek Németországból. Az ő neve is rajta volt a listán. De mivel a férje a 2. világháború után nem tért haza, és nagy esély volt rá, hogy munkatáborba került, ezért kérvényezhette, hogy itt maradhasson és megvárhassa a férjét. ( De a férje sose tért haza.) A nagymamámon kívül az egész családját kitelepítették, sőt a férje szüleit és rokonait is. Csak ő maradhatott.

- Hova vitték a kitelepített családtagokat?

- Majdnem mindenkit Bad Wimpfen-be. Nemhiába található ott egy Sopron Múzeum, melynek igazgatója már a Sopron Díszpolgára címet is elnyerte. Bad Wimpfen-ből aztán szétszóródott a család. Volt, aki egészen elment északra, Olsberg-be, és volt olyan, aki visszajött a határ mellé Pöttelsdorf-ba.

- Hogyan tartotta a kapcsolatot a kitelepített rokonokkal?

- Sokáig sehogy, mert még beszélni is tilos volt róla, nemhogy levelezni. Mindenki félt. Aztán a 70-es évek elejétől már jöhettek látogatóba a kitelepítettek. Ezekből az időkből van egy szép emlékem, mikor is az egyik ilyen látogatás alkalmával egy sárga BMW-vel jött az egyik család, és mivel én akkor kisgyerek voltam, megengedték, hogy beüljek a kormányhoz. Akkoriban Magyarországon kuriózumnak számított egy ilyen drága autó.

Köszönöm szépen az interjút!

Frank Ágoston